เร่งแก้ปัญหาความทับซ้อนเรื่องที่ดินของรัฐกับประชาชน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ประชุมคณะกรรมการนโยบายที่ดินแห่งชาติ ครั้งที่ 2/2564 (ผ่านระบบ  Video Conference)  ณ ตึกภักดีบดินทร์ ทำเนียบรัฐบาล โดยที่ประชุมได้มีการพิจารณาประเด็นสำคัญ อาทิ ร่างพระราชบัญญัติสถาบันบริหารจัดการที่ดินและกระจายการถือครองที่ดินอย่างเป็นธรรมและยั่งยืน พ.ศ. .... แผนพัฒนาศูนย์เทคโนโลยีสารสนเทศที่ดินและทรัพยากรดิน พ.ศ. 2565 – 2570 การปรับปรุงแผนที่แนวเขตที่ดินของรัฐบาลแบบบูรณาการมาตราส่วน 1:4000 (One Map) และแก้ไขปัญหาแนวเขตที่ดินของรัฐของพื้นที่กลุ่มที่ 1 จำนวน 11 จังหวัด และการป้องกันและตรวจสอบการบุกรุกที่ดินของรัฐและแนวทางการช่วยเหลือเยียวยาเกษตรกรที่ทำการเกษตรในพื้นที่ที่ไม่มีเอกสารสิทธิรัฐบาลจะเร่งแก้ปัญหาความทับซ้อนเรื่องที่ดินของรัฐกับประชาชน รวมไปถึงการมุ่งแก้ปัญหาที่ดินที่มีความซ้ำซ้อนระหว่างรัฐกับรัฐและรัฐกับเอกชน เพื่อให้ประชาชนได้สิทธิในที่ดินทำกินต่างๆ และให้เกิดความเป็นธรรมอย่างยั่งยืนตามนโยบายของรัฐบาลในการจัดที่ดินให้กับประชาชน พร้อมส่งเสริมเกษตรแปลงใหญ่ตั้งต้นทางไปจนถึงปลายทาง โดยนำเทคโนโลยีดิจิทัลและออนไลน์มาใช้ให้เกิดประโยชน์ในการจำหน่ายผลิตภัณฑ์และสินค้าเพื่อช่องทางการตลาดในการเข้าถึงผู้บริโภคได้มากขึ้นและเพิ่มมูลค่าให้กับสินค้าอีกทางหนึ่งด้วย รวมทั้งให้บูรณาการบริหารการจัดการข้อมูลที่มีอยู่ของภาครัฐทั้งข้อมูลขนาดใหญ่ Big Data และข้อมูลของแต่ละหน่วยงานนำมาใช้ให้เกิดประโยชน์สูงสุดในการทำงานร่วมกันนอกจากนี้ นายกรัฐมนตรี ยังชื่นชมการนำเทคโนโลยีมาใช้ในการบริหารจัดการที่ดินอย่างมีประสิทธิภาพ เพื่อแก้ปัญหาเรื่องที่ดินทำกินให้กับประชาชน ในอนาคตต้องมีการพิจารณาจัดระเบียบเรื่องที่ทำกิน ที่อยู่อาศัย ตลอดจนแหล่งน้ำต่างๆ ให้กับประชาชนอย่างเหมาะสม เพื่อให้ใช้ประโยชน์ทรัพยากรที่มีอยู่อย่างเต็มประสิทธภาพ รวมถึงการปลูกพืชที่เหมาะสมกับภูมิประเทศ